section_heading: Reprezentacija
paragraph_text: Kad je na mjesto trenera sjeo Aimé Jacquet počela je obnova nacionalne momčadi pred Euro 1996. godine. Isprva je kapetan bio veliki Eric Cantona, no, nakon što je ovaj zaradio višegodišnju suspenziju izbornik je krenuo u veliku rekonstrukciju. Cantona, Jean-Pierre Papin i David Ginola morali su ustupiti svoja mjesta mladim igračima poput Zidanea. Deschamps je odabran za kapetana ove buduće Zlatne generacije. Prvi put je kapetansku vrpcu ponio protiv Njemačke. Na prvenstvu Europe 1996. u Engleskoj, Francuzi su stigli do polufinala koje im je bilo najveći nogometni uspjeh od 1986. godine.